**ОТЧЕТЕН ДОКЛАД ЗА ДЕЙНОСТТА НА НЧ „ПРОСВЕТА 1888”**

**ПРЕЗ 2023Г.**

* **Библиотечна дейност**

Библиотеката при НЧ „Просвета 1888” осъществява функциите на основна обществена библиотека на територията на Община Поморие.Тя е безспорно припозната от жителите и гостите на града като устойчива културна институция, която има мисията да осигурява достъп до знания и да бъде пазител на тези знания.Целта на екипа на библиотеката през изминалата 2023 год. беше, да бъде посредник между наличните информационни ресурси и потребителите, чрез утвърждаване и като съвременен обществен образователен център, достъпно място за информираност, за социални контакти и услуги.

Регистрираните читатели през годината са 587 бр., от тях до 14 год. – 310 броя.Заетите библиотечни документи са 9 971 броя.Отчетените посещения – 6 722 бр., като в отдел „Читалня” те са 1 155 бр.Тези цифри са доста завишени в сравнение с 2022 год.,но все пак са по-ниски спрямо периода преди пандемията. Това ще бъде една от тенденциите, които ще се постараем да променим през тази календарна година.

През годината бяха набавени 693 бр. нови книги, от които 329 бр. чрез покупка. За пореден път библиотеката спечели проект за финансово подпомагане по Програма„Българските библиотеки – съвременни центрове за четене и информираност – 2023 год.” Одобрената сума беше 2997 лева. Бяха закупени общо 156 тома литература от 41 издателства.Полученото финансиране по този проект отново ни даде реална възможност да попълним, подновим и обогатим наличния библиотечен фонд, който към края на 2023 год. възлиза на 56 711 б.е.С благодарност трябва да споменем и дарителите на библиотеката, които често ни радват с нови, разнородни по тематика, съдържание и език книги: колегите от ИК „Персей”,г-жа София Бурова от гр. София, г-жа Симона Карадерлиева, г-жа Величка Славова,г-жа Валя Георгиева, Донка и Борислав Димитрови, г-н Димитър Димитров и други общо 20 частни лица.Специални благодарности на г-жа Соня Христова, която дари интересен материал за отдел” Краезнание”, както разбира се и на Поморийските автори, които никога не ни забравят.

Наред с книгите, библиотеката предоставя на читателите си и периодика. Абонираните издания през 2023 год. са 10 броя , подбрани съобразно търсенето, интересите и възрастта на ползвателите.Обслужваните в отдел „Читалня” потребители са от всички възрастови групи, с различни професии и интереси – хора, които посещават интернет –залата, но едновременно с това проявяват интерес и към ежедневната преса, развлекателните списания, отрасловата литература, справочници, енциклопедии и други издания.

През 2023 год. приключи работата и по още един проект под наслов „Социално-икономическа интеграция на маргинализираните общности на територията на Община Поморие”.Участието ни в този проект, спечелен от Общината, се свежда до инсталиране и адаптиране на нов библиотечния софтуер, от една от водещите специализирани в тази област фирми.Постарахме се да съчетаем ежедневната работа с дейностите, свързани с изпълнение на изискванията по въвеждането, усъвършенстването и утвърждаването на работата с новите библиотечни модули.Продължиха усилията ни за поетапно и целенасочено прилагане на баркод – технологията, която позволява по-добър контрол върху заемането и срока на връщане на книгите, както и много по-точна информация относно движението на всяка библиотечна единица.Всичко това има значение за по-голямата предвидимост и отчетност при работата с БФ, което ще улесни дейността ни в бъдеще и ще ни помогне да надграждаме постигнатите резултати.

Едновременно с това през годината продължи попълването и поддържането на краеведската сбирка в библиотеката, беше направено прочистване на част от многоекземплярните и овехтели заглавия, както и пренареждане на фонда на 6-ти и 8-ми отдел в „Заемна за възрастни” и на книгите в Справочен отдел.

Екипната работа, ежедневните контакти с потребителите, периодичното проучване на книжния пазар и подготовката на проекти са решаващи за подобряване на комплектуването и оптимизацията на библиотечния фонд.Удовлетворени сме от факта, че ползвателите на библиотеката – жители и гости на града, дават много висока оценка за нейната дейност и я припознават като водещ културно-образователен и информационен институт за местната общност.

През годината реализирахме проявите от културния календар - кампания „Аз вече съм читател” с учениците от I клас на СУ „Иван Вазов”, творческите работилници по случай Баба Марта с учениците от Iв клас и III клас, „Маратона на четенето” с учениците от Iг клас.Второкласниците с много усърдие и ентусиазъм изработиха страшни кукерски маски, за да прогоним злото по случай празника Сирни Заговезни. Децата от Iг клас написаха писма до Дядо Коледа, малките джуджета от Iв клас имаха незабравима среща с джуджето Дългоноско,а учениците от IIIв клас и IVв клас майсториха красиви коледни картички и играчки за елха, както и дрянови сурвачки, с които участваха на коледния благотворителен базар. Изказваме специална благодарност на класните ръководители на паралелките от първи до четвърти клас от СУ „Иван Вазов” – гр. Поморие за това, че винаги са откликвали на нашите покани за провеждане на мероприятия в библиотеката.Сигурни сме , че тези срещи са забавни, интересни и полезни за децата.

През изминалата година при нас гостуваха и нови приятели на библиотеката.По случай Деня на детската книга на гости ни бяха децата от подготвителна група на ДГ „Детелина” – гр. Поморие, а малко след това ни посетиха и учениците от III и IV клас на ОУ „Христо Ботев” – с. Бата.Посрещнахме ги с радост и желание да им покажем необятния свят на книгите, а те проявиха искрено любопитство и задаваха много въпроси.

Наши гости през годината бяха и учениците от VIII клас от ПГТ „Ал.Константинов” – гр. Поморие с кл. ръководител г-жа Елена Янакиева.Децата участваха в организираната литературна среща с г-жа Валя Георгиева,на която тя представи своите авторски книги и най-новата от тях „VIA ANCHIALIKA”.

За първи път през лятото на 2023 год. нашият екип инициира провеждането на организирани летни занимания в ДО под наслов ”Моето забавно лято в библиотеката”.За периода от 22 юни до 29 август всеки вторник и четвъртък бяха проведени общо 19 занимания по 2 часа, на които присъстваха 162 деца.Те се забавляваха с настолни игри и карти, подреждаха пъзели,изработваха книгоразделители и картички, рисуваха, четоха книги и забавни списания, използваха компютрите в залата.

През 2023 год. продължихме добрата практика за отбелязване на бележити дати и годишнини чрез подреждането на литературни витрини или изложби в предверието на библиотеката, както и на документални изложби във фоайето на читалището. Чрез информационни табла и нашата фейсбук страница своевременно информирахме потребителите за новополучените при нас книги.

Изминалата година беше динамична,натоварена , но и много ползотворна за екипа на библиотеката.Удовлетворени сме, че успяхме да намерим баланса между ежедневната работа и дейностите във връзка с въвеждането на новия библиотечен софтуер,както и да запазим ритмичността при попълването, обработката и поддържането на БФ. Библиотеката ни е утвърден информационен, образователен и културен център в Община Поморие, но нашата амбиция е тя да се развива и да отстоява своето място и предназначение в бързо изменящия се глобален свят.Сигурни сме, че бъдещето ще докаже, че нашите усилия не са били напразни.

2.**Традиционни прояви:**

**- Отбелязване на годишнина от рождението на П. К. Яворов – 13 януари**

145 -годишнината от рождението на Яворов ни събра отново край паметника на поета в студения януарски ден. Община Поморие и НЧ „Просвета 1888” са организатори на това поклонение всяка година и на него присъстваха заместник-кметът Янчо Илиев, общински съветници, общественици, директори на учебни заведения, преподаватели и ученици и любители на поезията на Яворов.

„Неспокоен буден дух, за който нашият свят не се оказа достоен… Творец, пред когото трябва да помълчим и да благодарим.Не знам дали съм способна да изразя онова, което изпитвам към Яворовата поезия, но знам, че единствено тя може да ме накара да се чувствам по особен начин, сякаш съм в храма, когато звучат „Градушка”, „Песен на песента ми”,”Без път””Насаме”…. Благодарим ти Поете,и поклон пред душата ти, която си отиде доброволно от този свят, но не и от безсъниците на поколенията, безсъници с име любов, майка, родина…”-каза в словото си Сияна Алексиева- една талантлива рецитаторка на Яворовата поезия.

**-Яворови дни 2023**

Щастливи сме, че съдбата е довела Яворов в Поморие преди 124 години, защото престоят му в нашия град е повод в негова чест в далечната 1958г. по инициатива на библиотеката да се сложи началото на едни от най-дългогодишните поетични празници в България.Защото те се превърнаха в една от красивите емблеми на нашия град. Защото ние живеем с поезията на Яворов, посрещаме стотици негови почитатели, докосваме се до голямото изкуство и го съпреживяваме. Яворовите скали и паметникът на поета са много специални за поморийци. Независимо дали ги посещаваме по повод годишнини или искаме да останем насаме с мислите си, да рецитираме стихове или просто да помълчим, да чуем въздишката на поета, или да пророним сълза за него. Гордеем се, че 65 години пазим традицията на тържества. За нас Яворов е поезия, любов, вдъхновение, съдба, преклонение..На поклонение край паметника на поета са присъствали най-ярките имена на българската култура- поети, актьори, режисьори, музиканти, певци, художници. И тази година на това сакрално място трябваше да дадем началото на тазгодишните тържества,но заради дъжда, откриването беше преместено във фоайето на читалището. Кметът на община Поморие г-н Иван Алексиев откри тържествата с думите: „65 поредни години, въпреки превратностите на времето, поморийци не пропускат да се поклонят пред тази значима личност. Благодаря на НЧ „Просвета 1888” и на всички, които са отново са тук за да поднесат цвете, за да участват или да се насладят на програмата в памет на Яворов.” На откриването присъстваха и председателят на общински съвет г-н Адам Адамов, общински съветници учители, ученици, театрали. По традиция тържествата започват със заупокойна молитва в „Храм Св. Рождество Богородично”. Изложбата на НЛМ-София”Как ще спреш ти мене волната”, беше посветена на 130 - годишнината от рождението на Елисавета Багряна. Експозицията беше представена от Директорът на НЛМ Атанас Капралов.Слово за поета произнесе един от най-верните и най-дългогодишните участници в 65-годишната история на тържествата Иван Гранитски. Вечерта продължи с представлението на Театър Ловеч „В полите на Витоша”, режисьор Крис Шарков. Един нов и модерен прочит на пиесата на Яворов, изпълнена великолепно от младите актьори на театъра. В програмата на празниците литературният критик и публицист Панко Анчев направи творчески портрет на писателя, издателя, литературния критик Иван Гранитски, по повод 70-годишнината му . „Вечер на романтичната миниатюра”-един великолепен концерт на проф. Атанас Куртев и актрисата Нели Волкова- Куртева. „Любов сред пламъци”- музикално-поетичен спектакъл на учениците от ПГ „Цар Иван Асен II”- гр. Асеновград. И една станала традиция поетична вечер край паметника на поета-представяне на новата книга на Атанас Капралов „По мярка на духа”, с участието на Хайгашот Агасян, Катя Зографова и литературния критик Анжела Димчева.В последният ден на тържествата обявяваме носителите на наградите в двата конкурса – рецитал-конкурс и литературен конкурс „От заник слънце озарени, алеят морски ширини…”. Тази година журито, оценяващо поетичните творби, бе в състав Валентина Радинска, Иван Гранитски и Атанас Капралов. Не беше присъдена първа награда, но журито определи две втори и две трети награди- София Милева гр. Хасково, Светлана Ангелова гр. Харманли и третите Петрана Петрова – гр. Враца и Лъчезар Селяшки от с. Сатовча, обл. Благоевград.

В рецитал- конкурса взеха участие 53 рецитатори от различни градове. Журито в състав Биляна Петрова-режисьор и директор на Театър Ловеч,Илия Ласин – режисьор и актьор и Димитър Мартинов – актьор и режисьор присъдиха следните награди:първа награда – Калоян Христов – Ямбол,две втори награди-Георгия Стоянова и Мирослав Димитров – Ямбол и трета Крум Близнаков. Във втора възрастова група първа награда е за Александра Христова и трета награда Кольо Петров – Чирпан. Наградата на фондация „25 века Поморие” беше връчена на Анджелика Николаенко от Варна и Наградата на Фондация „Яворов”- Чирпан нашата талантлива млада изпълнителка Изабела Маркова. 65-то издание на Яворовите тържества завършиха с концерт на възпитаниците на НУМСИ „проф. Панчо Владигеров”Бургас и изпълненията на наградените творци.

**Летните културни празници „Море от вино” и традиционната Национална седмица на морето са другите традиционни прояви.**

**-Въведение Богородично – Ден на християнското семейство**- Продължаваме 21-годишната традиция да отбелязваме празника на Християнското семейство - Въведение Богородично. В празничния концерт взеха участие децата от група „Слънце” от Детска градина „Детелина” с ръководители Радослава Милева и Денка Демирева. Поздрав за празника и от първокласниците от СУ „Иван Вазов” с класни ръководители Богданова, Ванчурова, Блажева и Купенова. В концерта взеха участие ТФ „Фреш” с ръководител Жулиета Малчева и децата от школата на Виолета Киранова „Ултравайлет”.След концерта децата получиха подаръци от читалището и заедно със своите родители извървяха пътя до храма, където ги посрещна отец Борис и заедно отправиха молитва за здраве и благоденствие.

**Рибен фест**

2023г. сложи началото на нов фестивал – Рибен фест, събитие,което беше изпълнено по проект „Морско дело и рибарство”, Фестивалът имаше две издания през месец юли и месец септември.Оригиналните идеи за този толкова морски празник в града ни,впечатли не само поморийци, но и много гости на града. /Казанлък/. Първият ден бяха представени две книги, свързани с кулинарните традиции –„Езикът на българската кухня” на проф. Ана Кочева като съавтор на книгата и нашият „Анхиалски рецептурник”, създаден специално за рибния фест. В него са събрани оригинални рибни рецепти на поморийци, допълващи автентичността на рибния фест. Анхиалската вечер представи града ни като град на море, слънце, риба, колоритните личности и нрави. Кметът на община Поморие Иван Алексиев откри празника и пожела попътен вятър и много добро настроение през трите фестивални дни.Възпитаниците на ПГТ бяха приготвили вкусни рибни хапки под ръководството на директора Валентин Карталов и техните учители, с които посрещаха гостите на площада. За всички имаше и чаша поморийско вино.

Позволете ми да изкажа своята и на настоятелството искрена благодарност на всички приятели, колеги, театрали, които се включиха в програмата на рибния фест и бих искала да прочета техните имена – Зарко Коцев- автор на музиката, Димитър Самоковлиев, Веселин Анестиев,Биляна Каракочева, Руси Колешев, Рада Джафаарова Ян Петров, Костадин Самоковлиев, Василена Владимирова, Мария Маркова, Константин Каракочев, Славка Томова, Мария Ралева,Иван Пецев, Александра Йорданова, Петър Граматиков, Мариета Иванова, Костадин Пеев, Милчо Талев,София Андреева, Каракочев младши, Таня Талева, Антоанета Манолова, малките театрали Михаел Карталов, Стефани и Изабела Маркови, Маринела Ралева, Атанас Котавов, Танцов състав при Българо – гръцко дружество с ръководител Лиляна Христова, Дамски хор с диригент Розалина Коцева, ТФ „Фреш” с ръководител Жулиета Малчева. Малките русалки участваха в морската фиеста на пристанището и детския празник „Златна рибка”.

Това е екипът, реализирал проявите във фестивала. Вторият ден продължи с морска фиеста на пристанището, където шеф Виктория Зайкова и шеф Махмуд ал Байруми приготвиха вкусни рибни деликатеси. На пешеходната зона работиха и художниците Божидар Тонев, Валентин Узунов Георги Динев, Галина Цветкова,Женя Адамова, Иван Велчев, Милена Казакова, Нели Гочева, Станимир Видев и Христо Христов, Софка Желева, Добрин Вътев. Фиестата продължи с представянето на рибни ястия в специални за случая шатри от гостите от морските държави – Румъния, Гърция, Турция, Украйна и България. Съставите от тези държави участваха в дефилето и концерта на външната сцена на читалището. Третият ден от фестивала беше посветен на децата, които рисуваха, състезаваха се, правиха морски възли- едно празнично шоу с много награди. Позволете ми да прочета част от поздравителния адрес на кмета на община Поморие г- н Иван Алексиев Уважаеми г-н Талев, г-жо Ралева , скъпи театрали и служители в читалището,За пореден път доказахте, че думи като култура, традиция и приемственост” за вас не са просто абстрактни понятия, а са каузи, изпълнени със съдържание. Благодаря Ви за неизмеримия труд, който положихте в организацията и провеждането на първия Рибен фест в Поморие. Градът ни има нужда от подобна „емблема” и съм щастлив, че Вие сте хората, които и придадохте форма, цвят и послание. Не просто кулинарно представяне, не просто кулинарно събитие, а многопластов тридневен фестивал, различен от всички останали по Българското Черноморие. Бъдете здрави, не губете муза и мотивация и дерзайте!

3.**Организиране и участия в празници, фестивали, изложби, творчески вечери, граждански инициативи:**

**Изложби:**

* Осмомартенска изложба, организирана от Сдружението за изкуство и култура, с участието на Анелия Григорова, Валентина Кръстева, Дарина Янева, Джанета Русева, Женя Стойкова, Йоана Тодорова, Милена Златарова, Надежда Стойкова, Нели Тодорова, Софка Крумова, Юлия Синюгина
* „Тунджанско утро” – изложба на Таня Христакиева от гр. Ямбол
* Международен пленер по живопис и скулптура „Светът е море 2023” с участието на Атанас Стоянов, Галина Цветкова, Деля Гаушева, Евгени Недев,Емил Бачийски, Зоя Лекова, Красимира Илиева,Милен Джановски, Пламен Проданов и Симеон Панайотов
* Изложба на Йордан Маринов
* Изложба на велосипеди „Балкан”, организирана от Николай Янев и Калоян Джафаров и Петър Граматиков
* Коледна изложба „Контрасти” на Аделина Чолева

**Спектакли и концерти:**

* „Веселата карета”- Театър „Иван Димов” - Хасково
* „Тютюн”-Драматичен театър „Стоян Бъчваров” гр. Варна
* „Обир” – театрално представление на ТМЦ гр. Разград
* Две представления на „Изненада”- Фери арт, с участието на Мария Сапунджиева, Филип Аврамов, Татяна Цветкова и Миглена Стоева
* Комедийно шоу с Кръстьо Лафазанов „Комикадзе на кръстопът”
* Концерт на изкуствата и базар на украинската общност в Поморие
* Прожекция на филма „Петя на моята Петя” – организиран от Община Поморие и Читалище „Просвета 1888”
* „Фондацията”- един прекрасен концерт – подарък от Община Поморие за всички поморийци и гости на града в навечерието на празника на града Гергьовден
* „Седемте стола” – Драматичен театър Ловеч, режисьор нашият талантлив съгражданин Дамян Тенев
* Световни хитове в симфоничен джаз, изпълнени от Васил Петров и Врачанската филхармония на празника на Св. Богородица -15 август
* Патронен празник на СУ „Иван Вазов”
* „В очакване на Годо” – представление на Театъра на армията
* Концерти от Европейския и Световен фолклорен шампионат
* Традиционен концерт за празника на кв. Каменар, с участието на ТФ „Фреш” и Денс груп „Ултра вайлет”
* Концерт – спектакъл „Бай Рок”
* Премиера на детски спектакъл „В нашата приказна гора вий свидетели бъдете, туй що стана запомнете” на Детска театрална трупа „Приказниче”, с ръководител Лидия Пенова
* „Мъже под чехъл” – Драматично-куклен театър „Константин Величков” Пазарджик
* Два концерта под надслов„Радост на морския бряг”, с участието на състави от федерацията на българските фолклорни групи и състави от Словакия и Румъния
* „Изкуствата заедно” –изложба на Йордан Маринов и концерт на Яна Маринова – пиано и Мария Цветкова – Маджарова – песни от оперната класика
* Концерт „Дихание”, с участието на Орлин Горанов и оркестъра на Музикално-драматичен театър „Константин Кисимов” Велико Търново
* Концерт на Веселин Маринов- празниците „Море от вино”
* „Маските падат” -авторски спектакъл на Ива Трифонова – Младежка театрална трупа „Валери и приятели” за учениците от СУ „Иван Вазов”
* Анхиало – Джаз фест и ретро парад
* Международен фестивал „Черноморски перли 22”- с арт фолклорен център „Нестия” съвместно с Община Поморие и НЧ „Просвета 1888” бяха организирани 9 концерта в празниците Море от вино
* Концерт на групата на Герлимов „Танца на вятъра” – гр. Стара Загора
* Арт концерт и фестивал под надслов „Молдова”
* Концерт „Любовна история”- музика от класическото френско кино-Държавна опера Бургас- Национална седмица на морето
* Концерт на вокално трио „Дежа вю” – откриване на празниците „Море от вино”
* Импресарска къща Фери арт- Комедиен спектакъл „ФЕНОВЕ
* Два Концерта – спектакъл на танцова формация „Петлите” – „Помниш ли…”- празниците „Море от вино”
* Четиринадесет великолепни актриси от Театъра на армията гостуваха в Поморие с „Представление и 1/2
* . Концерт по случай 30-годишнината на Българо –гръцко дружество „Анхиало”, с участието на състави от Република Гърция-гр. Мегара, Комотини и Сервия
* Участие на Денс груп „Ултра вайлет”, ТФ „Фреш” във футболната среща на ветераните от ФК „Левски ”и ФК Поморие
* Театърът на Българската армия гостува с представлението „Железният светилник”
* Коледна дискотека с DJ MARTI G
* Традиционен коледен концерт в кв. Каменар
* „Най-хубавият подарък” – коледен концерт на вокална група „Щурче”, с ръководител Елена Коева
* „Коледата на Барби” –празничен концерт на Денс груп „Ултра виолет”, с ръководител Виолета Киранова
* Концерт на КСТ „Поморие” Приказна Коледа”. В концерта взеха участие малките танцьори от Детска градина „Детелина”, школите от гр. Каблешково и гр. Ахелой под ръководството на Олга и Никола Абрашеви и Людмила Георгиева
* Участия на ТФ „Фреш” в концерти в с. Страцин, във фестивал в гр.Шумен с две награди, за празника на детето 1юни и в с. Бата
* Коледен поздрав и от дамите от певческа група „Тракийка” при Тракийско дружество „Одринска епопея”, с ръководител Дора Арбова
* „Тебе вази пеем, Бога славим” коледен концерт на ТК „Чайка” и певческата група „Здравец” от КП „Св. Георги” , с ръководител Петка Златинова
* Концерт на ДФТА „Раковина”, с ръководители Биляна и Владимир Данаилови
* Концерт в новогодишната нощ на група „Славяни”, Стара Загора със
* солист Симоне Маркова и Християна Лоизу
* Искам да благодаря на колегите, техническият екип и всички от читалището, благодарение на които се реализират всички тези представления, концерти , репетиции, литературни срещи, всички изяви -наши и гостуващи за професионализма им, за търпението , за разбирането .

**Творчески вечери:+**

* Представяне на книгата „Съпротивата” от Марин Калонкин
* Премиера на книгата на Теодора Станкова „Във и след времето” 52 разговора с изявени български интелектуалци,със специалното участие на Петър Чухов и Иван Христов
* Представяне на книгата на арх. Камен Шипков „Чорлави градоустройствени и архитектурни мечти с дъх на море”
* Стоя Винар гостува в месеца на музиката и поезията със своите „Утрини”-последната стихосбирка на поетесата. В срещата участваха и певческата група „Здравец” от КП „Св. Георги”, с ръководител Петка Златинова

**Детски спектакли и концерти:**

„Пипи дългото чорапче”- детско представление -Ямбол

„Среща с Хайгашот Агасян – съвместно със СУ „Иван Вазов”, вокалните групи „Таланти с ръководител Светлана Вълкова и Вокална група „Щурче” с ръководител Елена Коева

Детска опера „Алиса в страната на чудесата” –Държавна опера Бургас

Детски мюзикъл „Патиланци” – Държавна опера Бургас

Детско представление на ДТ гр. Шумен

Детска театрална студия „Арлекин” при читалище „Просвета 1888”и техните постижения през годината ни накараха да се чувстваме горди от успехите им, от изключителната им отдаденост и любов към театъра, от дисциплината и въздействащите им изпълнения. Премиерата на „Вражалец” и последвалите 11 представления през годината им спечелиха симпатиите на публиката, покана от община Бургас в навечерието на Никулден, участието в международния фестивал „Арт таланти” в Кианчано терме, Италия област Тоскана. Децата завладяха публиката и журито и заслужено спечелиха голямата награда на фестивала и много индивидуални награди – награда за главна мъжка роля на Божан Петков, гл. мъжка роля на Атанас Котавов, главна женска роля на Изабела Маркова, поддържаща женска роля на Стефани Маркова и заслужената награда на режисьора- постановчик Мария Маркова .В Италия тя получи Сертификат за забележителни педагогически и творчески постижения. За успехите заслуга има целия състав, работил за реализирането на спектакъла – Михаел Карталов, Цветомир Димитров, Александър Горанов, Карина Димова, Камен Кабадаиев, Димитър Димов, Художник – Дарина Гильова, сътрудник Славка Томова, Звук и светлина Петър Граматиков, микс-смесване Николай Каприев, тон режисьор и видеозаснемане Ян Петров. Пътуването до Италия беше заедно с вокална група „Таланти” с ръководител Светлана Вълкова от СУ „Ив. Вазов” и остави незабравими спомени от посещенията в Рим, Флоренция, Асизи, Перуджа.

Съставът направи и благотворително представление за Мими и събраната сума беше 3270 лева.

**Други прояви на читалището:**

* Поморие посрещна Бога на моретата и океаните – бог Нептун. Едно неповторимо преживяване на поморийци и гости на града с нашите колеги Димитър и Мина Самоковлиеви и атрактивния парад на морските съдове Национална седмица на морето
* Съвместно с Ротари клуб Поморие тържество по проект „Подкрепа за младите таланти в Община Поморие”
* Сирни Заговезни с обичая Кукери с участието на група „Каменовски традиции” от гр. Камено и НЧ „Просвета 1888”
* Вълнуваща среща с ученици и учители от училище „Пейо Яворов” гр. Ереван Армения. Посетихме паметника на поета и разказахме за нашата почит към Яворов и посветените на това празници в Поморие.
* Коледна трапеза на площад „Св. Св. Кирил и Методий” с участието на хор „Благовестие” – диригент Йорданка Туджарова
* Настоятелството провеждаше редовно заседанията през годината и следеше за изпълнението на решенията. Поради изтичане на договора на „Арт кафе”беше организиран конкурс за отдаване под наем на помещение „Арт клуб” с градина. На 29.09. се проведе заседанието на настоятелството на което присъстваха и представители на общината Светлата Събева –ст. юрисконсулт и Антон Лалев – директор на дирекция, които бяха със статут на наблюдатели. След проведените обсъждания беше одобрена единодушно офертата на фирма „Миноа плюс”.

За съжаление има и прояви, които не можахме да реализираме. Амбицията ни да поставим нов спектакъл на нашия театрален колектив и тази година не се осъществи. Забавихме се с избора на заглавие и режисьор, отпаднаха много от обсъжданите пиеси. Тази година сме се договорили с режисьор и надявам се скоро да изберем и пиеса и да зарадваме почитателите на театралния колектив.

Благодаря за вниманието!

Секретар: Мария Ралева

Председател: Милчо Талев